Sárgatejű kígyógomba - Mycena crocata
Kalap: 1-2 (3) cm átmérőjű, kúpos vagy harang alakú, középen kis púppal, széle bordázott, felszíne a közepéig bordázott. Színe világos vagy sötét olív-szürkésbarna, gyakran narancsszínű foltokkal a tejnedvtől.
Lemezek: középsűrűk, fehérek, felkanyarodók, a tejnedvtől narancs foltokkal. Már egy fűszál érintésére is foltosodnak.
Tönk: 5-9 (11) cm hosszú, 0,1-0,2 cm vastag, csöves, porcosan áttetsző, hengeres, karcsú, a kalap alatt narancsszínű, lefelé egyre sötétebb. Alsó harmadában görbülhet, elálló, bozontos fehér vagy élénksárga szőrök borítják. Sebzésre élénk narancsvörös, sáfránysárga tejnedvet ereszt.
Hús: vékony, törékeny, vizenyős, azonnal narancsszínű tejnedvet ereszt, íz és szag nem jellemző.
Előfordulás: lehullott lombos ágakon, gallyakon, tápanyagdús erdőkben, főleg bükkösökben, ritkábban tölgyek alatt is láthatjuk, júniustól októberig.
Megjegyzés: a kígyógombák legtöbbjének étkezési értéke nem ismert, határozásuk nehéz. Számos más kígyógomba (Mycena) fajtól az élénk narancs tejnedve különíti el, a többi tejnedves faj teje vörös, fehér vagy színtelen.
2012.10.14 Bükkszentlászló fölött
2012.10.06 Bükkszentkereszt
2012.09.27 Bükk, Csanyik
2012.09.15 Jablonca
2012.05 19 Bükk, Létrás-tető
2011.10.22 Bükk, Forrás-völgy
2011.10.09 Bükk, Udvar-kő
2011.10.08 Bükk, Sebes-víz
2010.09.04 Bükk
2008.09.27 Zempléni hg., Telkibánya
2008.09.11 Bükk, Hollóstető
2007.09.10 Miskolc
2007.09.10 Bükk